O‘zbekiston va Qozog‘iston prezidentlari telefon orqali muloqot o‘tkazdi

O‘zbekiston Prezidenti Shavkat Mirziyoyev bilan Qozog‘iston Prezidenti Nursulton Nazarboyev o‘rtasida 12 iyun kuni telefon orqali muloqot bo‘lib o‘tdi, deb xabar qildi O‘zA.
Shavkat Mirziyoyev 8−9 iyun kunlari Shanxay hamkorlik tashkiloti Davlat rahbarlari kengashining majlisida ishtirok etish uchun Ostona shahriga tashrifi chog‘ida O‘zbekiston delegatsiyasiga ko‘rsatilgan hurmat-ehtirom va mehmondo‘stlik uchun Qozog‘iston Prezidentiga samimiy minnatdorlik bildirdi. 
Qozog‘iston poytaxtida o‘tgan ushbu sammit SHHT faoliyatini rivojlantirishda tarixiy voqea bo‘lgani alohida ta’kidlandi. Hindiston va Pokistonning Tashkilotga teng huquqli a’zolikka qabul qilingani sammitning asosiy natijalaridan biri sifatida qayd etildi. SHHT doirasidagi faol hamkorlikni davom ettirish muhimligi ta’kidlandi. 

Prezident Qozog‘iston rahbariyatini «Ostona EKSPO — 2017» xalqaro ko‘rgazmasi yuksak saviyada tashkil etilgani bilan tabrikladi va tadbir muvaffaqiyatli o‘tishini tiladi. Mazkur ko‘rgazma mintaqa davlatlarini yanada rivojlantirish borasida yuksak texnologiyalar va investitsiyalar jalb etishga xizmat qilishiga ishonch bildirildi. 
Davlat rahbarlari o‘zaro hamkorlik, mintaqaviy va xalqaro siyosatga oid dolzarb masalalar yuzasidan fikr almashdilar. 
Suhbat O‘zbekiston — Qozog‘iston munosabatlariga xos samimiy va do‘stona, o‘zaro anglashuv va hurmat ruhida o‘tdi.